«Iуащхьэмахуэм» и етIуанэ къыдэкIыгъуэр
«Iуащхьэмахуэ» журналым и зи чэзу къыдэкIыгъуэр дунейм къытехьащ.
Журналым и «ЖьантIэр» къызэIуех тхакIуэ, критик Къэрмокъуэ Хьэмид илъэс 80 щрикъум ирихьэлIэу КхъуэIуфэ Хьэчим игъэхьэзыра «Шу закъуэ» тхыгъэмкIэ. Абы къыкIэлъокIуэ Къэрмокъуэ Хьэмид и «Ди эпосымрэ ди тхыдэмрэ», «Хьэтхэмрэ адыгэхэмрэ», «Пасэрей адыгэ сынхэр», «Мелуаным щIигъурт» тхыдэр зи лъабжьэ тхыгъэ гъэщIэгъуэнхэр. Апхуэдэу куэдым щIэщыгъуэ ящыхъуну къыщIэкIынщ Къэрмокъуэм и Iэдакъэ къыщIэкIа «ЛIым и пщIыхьэпIэ», «ДжэгуакIуэхэр», «ХьэщIэмыгъашхэ», «Дыщэ джэдыкIэ», «ЩIалэ бзаджитI», «Псэм нэхърэ нэхъапэр», «ЛIыжь цIыкIумрэ пщымрэ», «ЛIым и кIуапIэ и кIуэдыжыпIэщ», «Нартхэ я лIэужь» хъыбархэр. Абы къыкIэлъокIуэ Мыхьмуд Теймур и новеллэ купщIафIэхэр.
А Iыхьэм ихуащ щIэныгъэлI, критик Тхьэгъэзит Юрэ и ныбжьыр илъэс 70 щрикъум ирихьэлIэу ягъэхьэзыра тхыгъэхэр. Апхуэдэхэщ ХьэIупщы МуIэед Тхьэгъэзитым къыIиха «Зэманыр и пIэм иткъым» интервьюр, Гъут Iэдэм и «Дунейпсо пщалъэр и гъуазэу» тхыгъэр, Тхьэгъэзит Юрэ хужаIахэм щыщ пычыгъуэхэр. Лъэпкъ литературэм дихьэххэм, абы и жанрхэм я зыужьыныгъэр зыфIэгъэщIэгъуэнхэм къахуэщхьэпэнущ Тхьэгъэзит Юрэ и «Романымрэ лъэпкъым и художественнэ дуней еплъыкIэмрэ» щIэныгъэ лэжьыгъэр.
АдэкIэ журналым дыкъыщоджэ щIэныгъэлI БищIо Борис илъэс 65-рэ зэрырикъум ирихьэлIэу ягъэхьэзыра тхыгъэхэм. Ахэр я IэдакъэщIэкIщ ХьэIупщы МуIэед, ТIымыжь Хьэмыщэ, БакIуу Хъанджэрий, Гъут Iэдэм, Тэтрокъуэ Астемыр, Мыкъуэжь Анатолэ сымэ. Абыхэм къакIэлъокIуэ БищIом и ныбжьэгъухэм, и лэжьэгъухэм я гъусэу зытригъэха сурэтхэр. Iыхьэр зэхуещIыж БищIо Борис «Ди бзэр тхъумэжыну дыхуеймэ» и тхыгъэмкIэ.
Усэ фIыуэ зылъагъухэр дэзыхьэхынщ къыдэкIыгъуэм хагъэхьа Хьэвжокъуэ Людмилэрэ Мыкъуэжь Анатолэрэ я усэхэр.
«Публицистикэ» Iыхьэм ихуащ Къэбэрдей-Балъкъэр къэрал университетым адыгэбзэмрэ литературэмкIэ и кафедрэр къызэрызэрагъэпэщрэ илъэс 85-рэ зэрырикъум ТIымыжь Хьэмыщэ триухуа «Лъэпкъым и мэIуху нэхъыщ- хьэ» тхыгъэр. Абы къыкIэлъокIуэ НэщIэпыджэ Замирэ КъБР-м ис Бзылъхугъэхэм я зэгухьэныгъэм и унафэщI Къаскъул Аулият зэфIагъэкIахэмрэ я мурадхэмрэ ехьэлIауэ къыIиха «IэнатIэ псоми щыжыджэрщ» интервьюр.
БЖЬЫХЬЭЛI Розэ.
